Karim Zaza debuterer torsdag aften, når AaB på Aalborg Stadion spiller UEFA Cup-kvalifikationskamp mod HJK Helsinki. Dermed ryger Martin S. Jensen ud på bænken.

AaB tabte det første møde i Finland med 2-1. Derfor skal nordjyderne vinde enten 1-0 eller med mindst to overskydende mål. Når spillerne torsdag aften løber på banen er Karim Zaza for første gang at finde i startopstillingen. - Ja, Karim Zaza starter i morgen. Det har været en vanskelig beslutning, da vi har været glade for Martin S. Jensens indsats, men vi føler, at det nu er det rigtige tidspunkt at bringe Karim i spil, siger træner Erik Hamrén i en pressemeddelelse. Han håber meget på, at AaB kan levere en bedre præstation end i det første møde med finnerne. - Vi spillede ikke en god kamp i Finland, så hvis vi kan levere en indsats med høj kvalitet, så vurderer jeg chancen for at gå videre som god, siger han. Følgende spillere er udtaget til kampen: 1. Karim Zaza, 2. Michael Jakobsen, 4. Danny Califf, 5. Jón Rói Jacobsen, 7. Mattias Lindström, 8. Andreas Johansson, 9. Thomas Augustinussen, 10. Rade Prica, 11. José Mota, 14. Jeppe Curth, 15. Siyabonga Nomvethe, 16. Allan Olesen, 18. Caca, 19. Suni Olsen, 21. Kasper Risgård, 23. Thomas Enevoldsen, 27. Patrick Kristensen og 29. Martin S. Jensen.